Steve Hofmeyr oor Covid-19: ‘Dis ŉ woelige siekte dié’Steve Hofmeyr. (Foto: Joanne Olivier Photography) Steve Hofmeyr het Maandagoggend gesê hy lees die “duisende boodskappies” wat aanhangers vir hom stuur sedert hy die nuus dat hy deur Covid-19 platgetrek is, op sosiale media bekend gemaak het. Die sanger het Vrydag op Facebook gesê hy het positief vir die koronavirus getoets. “Ek voel goed. Afgesien van ŉ nare bors het ek geen simptome nie. Dankie vir soveel raad en goeie ondersteuning. Dis die gebede wat ek aanvoel, want daar is engele om ons,” het hy toe geskryf. Hofmeyr het vandag (16 Augustus) ŉ foto-collage op Facebook gedeel waarby hy geskryf het: “Die wêreld van agter my suurstofmasker”. In die foto verskyn twee klein hondjies, ŉ selfoon, ŉ boek en sy vierjarige dogtertjie, Romy-Lee. Hofmeyr het ook gesê hy “skryf, so bietjie bewerig,” en het sy vrou, Janine, bedank vir haar bystand te midde sy gesondheidstryd. “My vrou, stil, onselfsugtig en sonder voorwaardes, is ŉ ER eenheid op haar eie. Sy is self siek maar is ten alle ure op diens om na my om te sien. Dankie my liefling [sic],” het Hofmeyr geskryf. “Ek’s op elke doepa drinkbaar. Maar lyk my dis ŉ genadesaak. Binne 48 uur was ek plat, swak suurstoftellings, kouekoors, hoë temperature, nierpyn, duiseligheid, hoes. Steve Hofmeyr het dié foto-collage op Facebook gedeel. “Saterdagaand het ek liters water oor my bed uitgegooi en daarin gaan lê net om my temperatuur onder 38 °C te kry. Dis ŉ woelige siekte dié. Ek ken dit nie,” het hy bygevoeg. “Gisteraand was beter. Dankie. Ek lees alles. Niks genees soos die duisende boodskappies nie.” Hofmeyr het vroeër vandeesmaand geskryf dat hy “ná maande lange werkloosheid” weer op ŉ verhoog kan stap en ŉ “liedjie kan waag”. “Dít is die langste wat ek nog nié gesing het nie. Ek’s skoon skrikkerig.” Die kunstebedryf is een van die sektore wat weens die inperkingsregulasies, veral die verbod op byeenkomste, lamgelê is. Talle van Hofmeyr se ondersteuners het in kommentaar op die gewilde sanger en aktivis se inskrywing hul eie ervarings van Covid-19 gedeel en Hofmeyr raad gegee oor hoe om dit te hanteer.